张耒
冬日自福昌之渑池
群岗洛阳西，势若海浪翻。
连岭起我左，层阜当我前。
采如兽腾突，缭若蛇蜿蜒。
外高陟缥缈，却下逼重渊。
老崖忽中断，俯视毛骨寒。
百丈未见底，立土如岩峦。
登高望四垠，目断无平川。
崩腾万马群，出没相后先。
虽有貔虎军，顾步安得前。
我观绝塞处，块土万雉坚。
崤渑自古险，秦人有重关。
信哉天作固，扃键谁敢干。
时平战伐息，地辟村落闲。
唯阜何茫茫，耕桑莽相连。
平生喜壮观，吊古重悲叹。
山川只自尔，兴废何多端。